Tifel ta’ 11-il sena minn Bormla li kien passiġġier fil-karozza ma’ missieru ddaħħal l-isptar wara li ġarrab ġrieħi serji f’inċident tat-traffiku li seħħ għall-ħabta tal-4.30 p.m. fi Triq il-Qaliet f’Wied il-Għajn. Persuni li nzertaw l-inċident qalu lil tvm.com.mt l-inċident seħħ wara li għal xi raġuni mhux magħrufa, il-missier tilef il-kontroll tal-vettura tiegħu tal-marka Skoda Felicia u baqa’ dieħel f’vettura oħra pparkjata tal-marka Renault. Konsegwenza tad-daqqa t-tifel ġarrab ġrieħi ta’ natura gravi u ttieħed b’ambulanza l-isptar. L-istess sorsi qalu li fl-ambulanza ttieħed ukoll tifel ieħor li kien fil-karozza.